Castro das Grobas - Wikipedia

# Castro das Grobas

### Na Galipedia, a wikipedia en galego.

Situado en Vilaselán, Ribadeo, o Castro das Grobas está cualificado como posiblemente o máis importante da beiramar da provincia de Lugo.

O Castro das Grobas é un emprazamento catalogado no Inventario da Dirección Xeral do Patrimonio Cultural, incluído no "Catálogo de Normas Complementarias e subsidiarias de planeamento" da Consellería de Cultura, na que ten o código de catalogación GA27051007. Neste castro foi onde un agricultor descubriu o célebre 'Diadema de Ribadeo', que posteriormente sería vendida en Madrid, segundo dixeron sucesores seus, por unha onza de ouro.

Esquema aproximado do castro das Grobas. En azul, a costa (ó norte, a ínsua de Vilaselán); en vermello, os foxos.

O castro ten unhas dimensións máximas duns 230 m x 180 m, ocupando algo máis de dúas hectáreas e media, centrado en 43º33'22”N, 7º2'53”O, é dicir, xusto a carón, ó sur, da ínsua de Vilaselán. No catálogo no que aparece referido, aparece o termo de "punta mariña" como característica do emprazamento: a punta é a que se achega a ínsua. Cómpre engadir que se supón que a ínsua veciña ten algo que ver co castro, pensando mesmo na súa pertenza a el, pois apareceron alí restos arqueolóxicos como cerámicas.

Na ficha de catalogación aparece que, cando se fixo a catalogación, non figuraban destrucións nin alteracións, así como tampouco había nin eran consideradas necesarias medidas de protección á parte das propias naturais, pois o estado era bo para seguir conservándose así. Os documentos de fichado inclúen planos, semellantes ó adxunto, onde se distinguen tres foxos paralelos escavados na rocha e de anchura entre 8 e 10 m, separados por parapetos.

Na actualidade, o castro forma parte dunha soa finca comunal, creada a resultas da concentración parcelaria en Vilaselán, Ribadeo. Corre o perigo de que unha instalación acuíola se asente ó seu carón.

## [editar] Ligazóns externas

- Artigo sobre o castro
- Presentación sobre o castro

Traído desde "http://gl.wikipedia.org../../../c/a/s/Castro_das_Grobas_86ff.html"

Categorías: Ribadeo | Arqueoloxía

##### Views

- Artigo
- Discusión
- Revisión actual

##### Procura